**მოწვევა ინტერესთა გამოხატვის თაობაზე**

**„ფასდაკლების კვირეულში“ მონაწილეობის შესახებ**

**1. შესავალი:**

ფასდაკლების კვირეული წარმოადგენს პროექტს, რომელიც მოიცავს საქართველოს სხვადასხვა რეგიონში შიდა და საერთაშორისო ტურისტებისათვის სასტუმროს, შატოს, ღვინის მარანს და სხვა ტურისტული ობიექტების მომსახურების ფასდაკლებით სარგებლობას. იგი მიზნად ისახავს არასეზონურ პერიოდში რეგიონის პოპულარიზაციასა და შიდა ტურიზმის წახალისებას, ასევე, პროექტი ხელს შეუწყობს ტურისტულ ობიექტებს ვიზიტორების მოზიდვაში.

საქართველოს ეკონომიკისა და მდგრადი განვითარების სამინისტროს სისტემაში შემავალი სსიპ საქართველოს ტურიზმის ეროვნული ადმინისტრაციის („ადმინისტრაცია“) ინიციატივით, ტურისტული ადგილებისა და ტურისტული პროდუქტის განვითარების ხელშეწყობის მიზნით, იგეგმება ფასდაკლებების კვირეულის („პროექტი“) ორგანიზება. პროექტი პირველად 2017 წელს განხორციელდა და მონაწილეობა 22-მა სასტუმრომ მიიღო.

ამ ეტაპზე, ინტერესთა გამოხატვა ცხადდება კახეთის რეგიონში, 2018 წლის 16 მარტიდან 2018 წლის 1 აპრილის ჩათვლით პერიოდისთვის, შემდეგი ტურისტული ობიექტების შერჩევის მიზნით:

* 20 ან მეტი ნომრის მქონე სასტუმრო („სასტუმრო“), რომელიც შიდა და საერთაშორისო ტურისტებს მისცემს საშუალებას ისარგებლონ შესაბამის პერიოდში გამოცხადებული ფასიდან[[1]](#footnote-1) 30% ან მეტი ფასდაკლებით
  + დამატებით, პროექტში მონაწილეობა შეუძლიათ 20 ან მეტი ნომრის მქონე სასტუმროებს, რომლებიც 25%-დან 30%-მდე ფასდაკლების შეთავაზებას გააკეთებენ
* შატოები („შატო“) - რომლებიც ვიზიტორებს მისცემენ საშუალებას ისარგებლონ მინიმუმ 30%-იანი ფასდაკლებით;
* ღვინის მარნები („ღვინის მარანი“) - რომლებიც ვიზიტორებს მისცემენ საშუალებას ისარგებლონ მინიმუმ 30%-იანი ფასდაკლებით;
* სხვა ტურისტული ობიექტები („ტურისტული ობიექტები“), რომლებიც ვიზიტორებს მისცემენ საშუალებას ისარგებლონ მინიმუმ 20%-იანი ფასდაკლებით

ადმინისტრაცია იწვევს კახეთის რეგიონში მდებარე სასტუმროებს, შატოებს, ღვინის მარნებს და სხვა ტურისტულ ობიექტებს („კანდიდატები“), რათა გამოხატონ დაინტერესება („ინტერესის გამოხატვა”) პროექტში მათი მონაწილეობის შესახებ.

**2. პროექტში მონაწილეობისათვის აუცილებელი პირობები**

2.1. „პროექტის“ ძირითადი მოთხოვნებია:

2.1.1. პროექტში მონაწილეობის მიღება შეუძლია კახეთის რეგიონში მდებარე სასტუმროებს რომლებსაც გააჩნიათ 20 ან მეტი ოთახი, ასევე შატოებს, ღვინის მარნებს და სხვა ტურისტულ ობიექტებს, რომლებიც გამოხატავენ ინტერესს 2.1.2. - 2.1.4. პუნქტის შესაბამისად შესთავაზონ ვიზიტორებს ფასდაკლება 2018 წლის 16 მარტიდან 2018 წლის 1 აპრილის ჩათვლით პერიოდისთვის, მათ მიერ შემდეგი კოდის წარდგენის შემთხვევაში: **DISCOUNT WEEK KAKHETI 2018**

2.1.2. სასტუმროს შემთხვევაში, სტუმარს უნდა შეეძლოს მიმდინარე სეზონზე გამოცხადებული ფასიდან 30% ან მეტი ფასდაკლებით სარგებლობა. მონაწილეობა ასევე შეუძლიათ სასტუმროებს 25% ან მეტი ფასდაკლების შეთავაზების შემთხვევაში, რომელთათვისაც გათვალისწინებულია შეზღუდული საპრომოციო აქტივობა.

2.1.3. შატოების და ღვინის მარნების შემთხვევაში, ვიზიტორებს უნდა შეეძლოთ გამოცხადებული ფასიდან 30%-იანი ან მეტი ფასდაკლებით სარგებლობა.

2.1.4. სხვა ტურისტული ობიექტების შემთხვევაში, ვიზიტორებს უნდა შეეძლოთ გამოცხადებული ფასიდან 20%-იანი ან მეტი ფასდაკლებით სარგებლობა.

**3. საპრომოციო აქტივობა პროექტში მონაწილე კანდიდატებისათვის:**

3.1. „ადმინისტრაცია“ უზრუნველყოფს „პროექტის“ ფარგლებში მონაწილე „კანდიდატებისათვის“ ინტერნეტ რეკლამას, ამ პუნქტით გათვალისწინებული პირობების დაცვით:

3.1.1. განთავსება ადმინისტარციის ვებ-გვერდზე <http://www.georgia.travel> (საიტზე განთავსდება „პროექტში“ მონაწილე ობიექტების სია, მათი ლოგოსა და ვებ-გვერდის მითითებით, ასევე ინფორმაცია ფასდაკლების მოცულობისა და ფასდაკლების კოდის შესახებ);

3.1.2. პროექტის შესახებ (ვებ-გვერდის) Facebook რეკლამა საქართველოში და მეზობელ ქვეყნებში;

3.1.3. სასტუმროების შემთხვევაში, რომლებიც გააკეთებენ 30% ან მეტი ფასდაკლების შეთავაზებას, კანდიდატის შეთავაზებაზე ინდივიდუალური ბანერის მომზადება და Facebook რეკლამა საქართველოში და მეზობელ ქვეყნებში;

3.1.4. 30% ან მეტი ფასდაკლების შემთხვევაში, შატოები, ღვინის მარნები, ხოლო 20% ან მეტი ფასდაკლების შემთხვევაში სხვა ტურისტული ობიექტები მიიღებენ საპრომოციო აქტივობას Facebook-ზე ერთიან ბანერზე ხილვადობის სახით.

3.2. „ადმინისტრაცია“ ორგანიზებას გაუწევს „პროექტის“ შესახებ ინფორმაციის გავრცელებას სატელევიზიო არხებში, რაც გულისხმობს პრეს-ტურის ორგანიზებას კახეთის რეგიონში და პრეს-კონფერენციის გამართვას „პროექტის“ თაობაზე. პრეს-ტურის ფარგლებში მომზადდება სიუჟეტები პროექტის შესახებ, პრესტურის მონაწილეები მოინახულებენ მოინახულებენ სასტუმროებს 30% ან მეტი ფასდაკლების შეთავაზებით, რომელთა შერჩევა მოხდება ლოტოტრონის წესით.

3.3.„ადმინისტრაცია“ ორგანიზებას გაუწევს „პროექტის“ შესახებ ინფორმაციის გავრცელებას საინფორმაციო სააგენტოებისა და Facebook-ის მეშვეობით.

3.4. პროექტში მონაწილე სასტუმროებზე, რომლებიც გააკეთებენ 25%-დან 30%-მდე ფასდაკლების შეთავაზებას მოქმედებს მხოლოდ 3.1.1. და 3.1.2. ქვეპუნქტებით გათვალისწინებული საპრომოციო შეთავაზება.

**4. ინტერესთაგამოხატვისპროცედურებიდა გადაწყვეტილების მიღების წესი**

4.1. კანდიდატმა უნდა წარმოადგნოს უფლებამოსილი პირის მიერ ხელმოწერილი განაცხადი ინტერესის გამოხატვის თაობაზე („განაცხადი“), თანდართული სახით და შესაბამისი დოკუმენტაციის თანხლებით.

4.2. „პროექტში“ჩაერთვება ყველა „კანდიდატი“, რომელიც წარმოადგენს სრულად შევსებულ განაცხადს და დააკმაყოფილებსმე-2 პუნქტში დადგენილ პირობებს.

4.3.განაცხადი უნდა იყოს მომზადებული ქართულ ენაზე. უცხოურ ენაზე მომზადებულ ინტერესის გამოხატვას უნდა დაერთოს სანოტარო წესით დამოწმებული ქართული თარგმანი. ასეთ შემთხვევაში,უპირატესობა მიენიჭება ქართულ თარგმანს.

4.4. ადმინისტრაცია არ ერევა მონაწილე „კანდიდატსა“ და მომხმარებელს შორის არსებულ კერძოსამართლებრივ ურთიერთობაში.

**5. ინტერესის გამოხატვის წარდგენა**

ინტერესის გამოხატვა წარდგენილი უნდა იქნეს ინტერესთა გამოხატვის თაობაზე მოწვევის გამოცხადებიდან 5 სამუშაო დღის ვადაში („წარდგენის ვადა“) ადმინისტრაციის ცენტრალურ აპარატში, შემდეგ მისამართზე: სსიპ - საქართველოს ტურიზმის ეროვნული ადმინისტრაცია, საქართველო, ქ. თბილისი, სანაპიროს ქ. N4 მე-5 სართული.

1. *\*რეზერვაციების საერთაშორისო ონლაინ პორტალები რომლის ვიზიტორთა რაოდენობა აღემატება 8 მილიონს.*

   [*http://wistero.com/most-popular-websites-by-category/top-20-most-popular-online-hotel-booking-sites/*](http://wistero.com/most-popular-websites-by-category/top-20-most-popular-online-hotel-booking-sites/) [↑](#footnote-ref-1)